Küsimus: kontoriinimesed, kas te olete käinud mingitel "motivatsiooni" ja-ma-ei-tea-mis koolitustel? Eile rääkis üks koolitaja raadios - tundus seesama kvantripatsi-mees olevat, aga kindel ei ole. Tema elulugu oli lühidalt järgmine: olles jõudnud kolmekümnendate aastate kõrge vanuseni leidis ta ennast mõtlemast maailma asjade  ja tähtsate küsimuste üle. Eriti vaimustas teda külgetõmbeprintsiip (mingi Oprah jama, mis väidab, et kui sa millelegi palju mõtled, siis sa seda ka saad, kuna Universum hoolib või mida iganes). PRAKTILISE inimesena tahtis ta ikka teada, miks ja kuidas täpselt see toimib. Oma uuringutes jõudis ta välja ja kvantfüüsikani ja neuroloogiani ja siis oli kohe kõik selge. Smaragdkäsikirjad (wtf), vanad legendid ja kvantfüüsika olid kõik ühel nõul et midagi midagi midagi, Universum, edukus, positiivsus jne.    Kuna ta oli just oma firmaga pankrotti läinud, siis otsustas ta, et kirjutada ta oskab ja tore oleks ju sellise asjaga elatist teenida. Juba natuke hiljem kutsuti teda esinemistele ja tänapäeval, 2 aastat hiljem, elab täiesti toredasti ära nõustamise ja koolitamise ja muu sellisega.    Muidugi, ega palju sellest mis ta rääkis ei olnud vale. Tuleb olla positiivne ja teha sporti ja süüa õieti ja mis kõik veel. Aga sellel teemal koolitusi korraldada?    Enivei, kas keegi on mõnel  sellisel üritusel käinud? Ma ühel olen, eelmise töökohaga seoses. Kaks päeva räägiti kui toredad me kõik oleme ja iga liigutust mida meie pohmellis kontorilojuste kamp tegi, käsitleti kui loovuse ja positiivsuse väljendust, ja teise päeva lõpuks lootsin et halastaja surm mind juba võtaks ja saaks selle kõigega ühele poole. Materialiseerisin oma jõulooma ja mida faking iganes. Tegime energiaringi ja kas me grupikalli ka tegime on aeg ja peatraumad mu mälust kustutanud. Kogu asja juhtisid keegi endine ärimees ja  endine raamatupidaja. Raamatupidaja oli säilitanud kogu oma õpitud ametile omase sarmi ja hääletooni, seega tema julgustavad ja motiveerivad hüüatused kõlasid kõik nagu "miks raha laekunud ei ole" või "kus on dokument number see-ja-see". Kokkuvõttes päris jube kogemus, mis ettevõttele läks kindlasti ränka raha maksma - 48 tundi tühja sebimist ja erinevaid alandavaid harjutusi (toitlustus oli hinna sees küll).    Asi tundus olevat üles ehitatud printsiibile, et kui inimestele korduvalt öelda, et nad  on tublid töötajad, siis nad magavad ehk arvuti taga mõni tund nädalas vähem. Ehk siis üsna sarnane selle eeldatava kvantripatsi-mehe jutule, et tuleb olla positiivne ja vältida stressi, see teeb 500 eurot tund sellise hea nõuande eest, thank you very many.    Igatahes näeks ma sellist koolitusäri teise suure sissetulekuallikana autohoolduse kõrval.